Berliini nõudel esitas Berchtold 30. X 1912 siiski Austria üld­joonelise programmi, millega nõustus ka Berliin ja mis jäi Austria Balkani-poliitikas üldiselt maksma kogu Balkani sõdade kestel. See programm oleks lühidalt esitatult järgmine. 1) Austria nõus­tub Serbia territooriumi  suurenemisega ainult juhul, kui ta omandab teatava tagatise, et Serbia ei astu Austria vaenlaste ridadesse. Selliseid tagatisi näeb Austria kõigepealt tihedais majanduslikes sidemeis Serbiaga. Sama kehtib ka Montenegro kohta, kes oli Austriale eriti tähtis oma asendi tõttu Adria ääres. 2) Serbia soovile laiendada oma maa-ala kuni Adriani astub Austria kõige kategoorilisemalt vastu. See soov olevat juba üksi tõendiks selle kohta, et Ser­bia tulevikus ei arvesta sõbralikke suhteid Austriaga ega taha kasutada  viimase poolt pakutud ühendust Adriaga läbi Bosnia. Serbia poolt ihaldatud maa-ala omandamine oleks ühtlasi vastuolus Albaa­nia õigustatud nõuetega. 3) Austria nõuab vaba arenemisvõimalust Albaaniale, sest ta on kõige elulisemalt huvitatud, et Adria idaranni­kul võimu ei omaks mõni võõras suurriik. Et vältida sel puhul tule­vikus paratamatult järgnevat konflikti, on tingimata tarvilik elujõu­lise Albaania loomine. Territoriaalselt liiga väike Albaania ei suu­daks aga olla riigina küllalt kestev. 4) Austria soovib  Rumeenia õigustatud nõuete rahuldamist. Juhul, kui ei ole võimalik kokkulepet saavutada Bulgaaria ja Rumeenia vahel, tuleks Viini ja Berliini kabi­netil selle eest välja astuda, et Bulgaaria tuleks vastu Austriaga ja Saksamaaga sõbralikes suhteis oleva Rumeenia kompensatsiooni nõudeile. 5) Kui järgneks Türgi Euroopa alade tegelik jagamine, peaksid Balkani riigid arvestama Austria seniste majanduslikkude huvide kindlustamist Balkanil. Kõige olulisemat tähtsust omab Austria seisukohast Saloniki ja sinna viiv  raudtee. Austria huvid oleksid rahuldatud, kui Salonikist moodustataks vabasadam ja Austria kaubanduslikule läbikäimisele Salonikiga rajataks kindlam alus raudtee ühenduse kaudu vastava konventsiooni alusel. Ainult sel juhul lepiks Austria asjaoluga, et selles suhtes arvesse tuleval maa-alal Türgi ülemvõim asendataks mõne teise riigi omaga.